Allan Niebuhr (KF), 2006-02-01:
Lad mig indledningsvis slå fast, at også vi er meget opmærksomme på, at behandling og transport af levende dyr skal ske på en fuldt forsvarlig måde og på en måde, således at dyrene ikke lider nød.
Vi er meget enige med forslagsstillerne om, at vi ikke kan have fokus nok på netop forhold omkring dyrenes velfærd.
Det skal der ikke herske tvivl om.
Vi hører desværre alt for mange historier om, at levende dyr bliver transporteret på en måde, som er i klar strid med gældende regler og bestemmelser.
Det er overtrædelser af regler, som absolut er til direkte skade for de transporterede dyr, men der er også en række af de registrerede overtrædelser, som er af mere formel og administrativ karakter.
Det er derfor efter vores opfattelse nødvendigt, at vi får delt disse overtrædelser op, inden vi deler klip ud i klippekortordninger.
Vi er ikke modstandere af klippekortordninger, men vi må definere forseelsens karakter og også have en vurdering af placering af det egentlige ansvar for overtrædelsen.
Vi har i Danmark rigtig mange dygtige vognmænd, og vi har rigtig mange dygtige chauffører, der har et indgående kendskab til transport af levende dyr, men der er selvsagt også brodne kar i branchen, som gang på gang bringer erhvervet i miskredit.
Jeg har i min tid som dyrevelfærdsordfører kunnet konstatere, at det er de brodne kar, der skriver dagsordenen for det lovgivende arbejde på området.
Jeg mener ikke, at den baggrund er den bedste til at lave det gennemtænkte lovforslag og lovvedtagelsen på.
En dårlig transport, der bringes op i pressen, kræver handling fra politisk side, og jeg oplever, at vi lovgiver og strammer op, og at det sker med en hastighed, så vi næsten ikke når at se virkningen af den ene vedtagelse, før vi er i gang med den næste opstramning.
Vi har fra ministeren fået oplyst, at rigspolitiet i 2006 har planer om mere end en fordobling af antallet af kontroller af dyretransporter i forhold til året 2005, ligesom en del af vedtagelserne i øvrigt er, at der ved de af politiet foretagne kontroller vil være en dyrlæge til stede som sagkyndig bistand.
I finansloven for 2006 har regeringen og Dansk Folkeparti, som det har været nævnt tidligere her i debatten, gennemført, at der oprettes et dyrevelfærdsrejsehold, hvis opgave det bliver at tilrettelægge og styre kontrolfunktionerne.
Det er en vedtagelse, som er påtænkt at skulle gå i gang her i dette forår.
Derfor kan vi selvfølgelig ikke på nuværende tidspunkt se virkningen af den, men beslutningen er dog truffet.
Når alt det er sagt, vil vi fra konservativ side ikke udelukke de fremsatte forslags indhold, men vi vil indtrængende anmode om, at de først sættes i værk efter en gennemgående vurdering og analyse af hele det nuværende regelsæt og en sammenkobling af de seneste vedtagelser om øgede kontroller, om rejsehold, om administrative bøder.
Vi vil på den baggrund foreslå, at ministeren pålægges at nedsætte en hurtigt arbejdende arbejdsgruppe, så vi kan få et sammenhængende og fagligt bearbejdet udgangspunkt for vores vedtagelse.
Jeg vil som afslutning slå fast, at vi er positive medspillere i det videre arbejde på området, og vi mener, at der skal findes klare retningslinjer for ansvarsfordelingen, således at vi kan få bugt med de alt for mange negative historier fra de danske landeveje.
Vi håber på, at vi kan indgå i en konstruktiv dialog med forslagsstillerne under det kommende udvalgsarbejde.